# Gloan ha Pilhou pe Istor, Bourdou ha Traou-all/a-bezh

Ivonig PICARD
Il semble qu’on ne puisse plus écrire deux pages sans se croire obligé de faire une préface. J’aurais voulu m’en dispenser ; une remarque d’un compatriote m'impose une courte explication.
Mon compatriote s’étonne que ma brochure E Menez Arre ha war hor mæziou ne contienne pas certains chants de terroir, voire des gaudrioles. Ces chants ne sauraient être l’objet de retouches. Comme me l’a écrit M. Pierre Le Roux, professeur à la Faculté des Lettres de Rennes, « l’idéal serait de les recueillir et de les reproduire avec le plus grand souci d’exactitude, non seulement de pensée mais de forme. » Puis, c’est là du folklorisme. Ma tâche, pour ne pas parler d’œuvre, est tout autre .
Pour ce qui est des gaudrioles, c’est un genre facile où la matière ne manque pas, mais je m’en serais mal accommodé :
ai-je observé dans une fantaisie d’un goût douteux que je ne publierai pas.
Je voudrais être lu autrement que sous le manteau.
                                     Ivonig Picard.
* Gant prederiou d’o c’harg Gradlon ha Gwennole
* O fennou enkrezet en aot a dremene.
* Truezus e lenvont da euz an techou fall
* A ren en-dro Dahut ’vel e Sodom gwechall.
* — « Ne fell d’in diougana, ’zisplegas Gwennole,
* « Met kêr-Is a gouezo dindan gwalenn Doue !… » —
* En abeg garventez eun hevelep lavar
* Gradlon, e zremm glebiet, a stouas d’an douar.
* Bemdez, mintin ha noz, en deveziou war-lerc’h,
* Hirvoude e balez gant e glemm war e verc’h.
* Eur spouron a grogas ar wech kenta ennan :
* Strafilhet e wele doare an Dremenvan :
* An tiez o krena, an avel o krozal,
* Ar c’houmoul o frega, ar gurun o strakal,
* Gwagennou rust ar mor o flastra ar garreg,
* O tic’hlanna e kêr, eonennet ha fankek…
* A-unan gant ar zant war eur marc’h e savas,
* Gant Dahut en tailher. D’an daoulamm e redas
* Dre vleina er Reter o klask gounit ar roz ;
* Met e loen re zammet a c’houlenne repoz.
* Neuze, urzias ar zant teurel er mor brouezet
* Ar bugel divergont gant an Nenvou nac’het.
* Dioustu e pellaas affo hag a-stampou
* En eur dreuzi kêriou, krec’hiou ha stankennou.
* Heb ehan ez eas war-zu aber Kemper :
* Hen gweljod antronoz e troad ar maen-aoter.
D’ar Yeodet.
* E deun e valvennou den e zaoulagad glaz
* A zisklerie da Vreiz ’vije adsavet c’hoaz
* Rouantelez Morvan, kouezet e Langonnet,
* Dre eun taol-treitouriez, dindan yeo ar Franked.
* Rak-se hon c’henvroïz a c’hortoze gant droug
* Ar c’hemenn da lemel ar sparl diwar o choug :
* Pa skedas an tantad war veneziou ar Vro…
* A-strollad e savjont evel ed en ero.
* E-kichen kêr Redon, diou noz ha tri dervez
* Enep Charlez ar Moal e stourmjont hep paouez,
* Pa weljont, d’an enderv, Impalaer ar Franked
* Tec’het diouz an dachen, e galon spouronet.
* Neuze ar Vretoned, en o nerz hag o gloar,
* E-keit ma tremene war c’horre an douar
* Askell an noz tenval, a embannas Roue,
* Tad o Broadelez, ar Brenn Nomenoe.
* En tenvalder ’losker kadarnded hon Breudeur,
* A harpas mab-bihan kont Gwened, Alan-Veur,
* Pa zouaras aman da ziframma hon Bro
* Diouz yeo al laeron-vor, an Normaned garo.
* Met ni holl, Bretoned, saludomp o envor ;
* Rak, izel hag uhel, ez oant tud a enor,
* Truezus d’ar gwalleur, kalonek e pep giz,
* Ha, pe vern o hano, gwir Gelted, gwir Vreiziz !
* Ar walen ar gwasa war Vreiz a oa kouezet ;
* Gwel’t a rêr en aochou ar bagou dilezet ;
* Er c’hêriou an tïez serret, didan, goullo ;
* Ar venec’h o kuitât o mousteriou affo ;
* Ar c’houerien o c’hounit ar menez, ar c’hoajou ;
* An tan-gwall o tevi mereuriou, ilizou :
* A1 loened dianket er porziou o vlejal,
* War treuziou an doriou ar chas keiz o yudal.
* Kement a zismantrou war Arvor a rene
* Ma rankas he leuskel Matudoe, he roue.
* Amzer a dremenas. Siouaz, pebez diroll !
* Meur a hini ’varne ’z oa sonet eur hon c’holl.
* Penaos savetei Breiz ? E-barz e abati
* Kêrig Landevenneg, eur beleg ’n eur bedi
* Dirag ar gwastadur en-dro d’ezan ledet.
* Test da zic’halloudez e genvroïz flastret,
* A lare na gavjed d’ar stad-ze ken termen
* Met ’n hon nerz hon-unan, hag e Doue hepken !…
* Deus Bro-Zaoz e c’halvas mab-bihan ar roue,
* ’N hini ’n doa argaset kentoc’h gant e gleze
* Paotred an Hanternoz. War ger manac’h Arvor,
* Alan Baro-reustlet a zavas en dounvor.
* Heb aon rag ar garreg, eün war-zu ar C’hreiste,
* Dipleget o goueliou, al listri a rede,
* Wano, moarvat, ez oa ouspenn eur merdead
* E spered entanet gant ar c’hoant d’ober mad,
* Da deurel prim er-maez eur rumm-tud digristen
* A labeze o Bro, ’voe gwerc’hez betek-hen.
* ’Vel-se, pa dostaont da riblou teven Dol,
* E tiskennont en aod, evel eun avel-foll,
* ’Vit koueza hebdale, da boent eur pred eured,
* War an enebourien a c’houient dizarmet.
* An Normaned mezo a voe lakaet a blad :
* Er palud, tro-war-dro, redek a rae ar gwad.
* E Sant-Brieg, Naoned, goude emgannou taer,
* Hon re-ni a jomas e kalon an diou gêr.
* Neuze, al laeron-vor a bella spouronet,
* Hag o tiskenn al « Loar » e c’heller o gwelet.
* An deveziou war-lerc’h, e pep kêr, e bro-Vreiz,
* Ar poblou diboaniet a veule en o c’hreiz
* Daou zen ha daou hano hiviziken staget :
* Abad Landevenneg, Alan Baro-Reustlet !
D’an Aotrou Loeiz Lautrou.
* Meneziou ar Releg, mengleuziou a vein glas,
* O bezit benniget ! En hon Bro pa zeuas,
* Breman ez eus mil bloaz, an Normaned drastus
* Da glask lakat o yeo garo ha glac’harus
* War douar Breiz-Izel, e kavjont ouz ho troad
* Mibien leun a galon da stourm a briz o gwad,
* Da ziskouez e choment Kelted yac’h hag ampart,
* Prest da rei taol ’vit taol, direbech, dizaon, start.
* War o c’hezeg kalet, ’binviou en o daouarn,
* Goafiou ha klezeier, filc’hier, horziou houarn,
* O askre skouedennet, o lagad lugernus,
* E kanent unanet eur c’han beo ha skiltrus :
* « Bretoned, setu deut an deiz
* « Evidomp da zifenn hon Feiz
* « Hon Frankiz, hon Gouenn, hon douar !
* « War zao ! heuliomp roudou ar Gloar !
* « Kentoc’h mervel eget kila !
* « Beza dishual da genta…
* « Malloz war an den na oar ket
* « ’Vid ar Vro koueza pa vez red !
* « Ni a dle holl en em zouten
* « Da bellât diouzomp pep chaden,
* « Ha mervel aman mar bez red.
* « Malloz war an neb n’her goar ket !
* « Sonit, biniou ha kerniel-bout,
* « ’Vit rei dal laeron da c’houzout
* « O bazataïmp mar bez red :
* « Gwad hon Tadou ne nac’himp ket !
* « D’eomp hon menez, hon c’hoad, hon mor !
* « Ouz pep estren prennomp hon dor.
* « Dirag Doue, dirag ar Bed,
* « O touomp mervel mar bez red !
* « O Arre santel, hon sikour !
* « ’Vit diwall pinvidig ha paour
* « Ni ’vo gouest da zevel bepred.
* « Hirio ni ’varvo mar bez red !
* « War-raok, war-raok, you, hou, hou !
* « War-raok, war-raok, you, hou, hou ! »
* Neuze, en eur youc’hal, bugale ar Gelted
* ’Ziskennas en draonien war eul linenn renket,
* E-keit ma tasone beteg doun ar c’hoajou
* Strak ar varc’hegerien ha son an trompilhou…
* An emgann a voe stard. E ledander ar c’han
* Astennet rag Arre ez oa red, heb ehan,
* Douara ar c’horfou kouezet war an dachenn,
* Ha dre gant ha dre vil, rag aon ouz ar vosenn…
* Ha, goude, me ’gav d’in klevet war e c’horre
* Esus, mestr ar brezel, en e zourn eul lore :
* « Drouïzed enoret, gwisket ho mantell wenn,
* « Kemerit ho falz aour, lakit ho kurunen.
* « Kelted ho ene taer doujet dre ar broiou,
* « War-zao, affo, affo ! Er-maez eus ho peziou !
* « Breiz-Izel a chom sounn ha bepred galloudus.
* « Miret an darvoud-man ’n hoc’h Istor burzudus ! »
D’an Aotrou Dujardin, doctor-medesin.
* Kaer ho po kaout hano, galloud, pinvidigez,
* N’ho po ket, evit se, lod en Divarvelez.
* Er bed, holl a dremen : ar gened ar gaera
* En em dro e ludu, kouls laret e netra !
* ’Vel-se da zant Ivon, en desped d’e c’houenn gwerc’h,
* E oberou hepken a dalv brud war e lerc’h.
* Hen goulennit kentoc’h ouz ar c’hizeller koad
* A lakas hon aotrou en iliz Uhelgoad :
* Eno ’c’heller gwelet eus Difennour ar Gwir
* Eur skeudenn gentelius — r’he devo buhez hir ! —
* Ivon o plansoni heb ardou, dibismig,
* Eur gurunen d’ar Paour dirag ar Pinvidig,
* O rei da anaout e tle ar barnour mad
* Barn hervez al Lezenn ha ne ket dioc’h ar stad.
* Ker pell amzer e Breiz, evel er broiou all,
* D’ar Gwir, d’ar Vadelez eo bet trec’h an urz-fall,
* Keit yeo an Drougiez ’c’houzanvas an douar
* Ma kar ganen kavout e tïegez hon Gloar,
* E penn hon tud vrudet, unan eus hon Zent koz :
* Goulou en deus taolet e tenvalder an noz.
D’an aotrou Coroller.
* Ar rouanez Anna, e « Langeais » o paouez,
* A zelle ouz stêr Loar diwar eur pondalez
* O ruilha en he c’han ’vel en eur gampoullen
* He gwagennou c’houezet, bouilhennek ha melen.
* Hag, e-pad ma kerzent ’trezeg ar mor ehon,
* He spered o heulie, leun a brederiou don…
* Pell du-hont, er C’hornog, en em zante galvet
* Gant he c’hoad, he menez, kement he doa kuitêt.
* An noz he c’havas trist. Dre he c’housk e kleve,
* Daoulinet ’tal he dor, eur rummad bugale
* Gwisket e-giz ’n he Bro, o pedi en o yez
* Ma chomfe Breiz o mad, hag atao d’an Dugez !
* Antronoz ster al Loar, bouilhennek ha melen,
* ’Ruilhe war-zu ar mor heb ehan na termen ;
* Ha « Langeais » a welas, dindan mourenn Anna,
* O kwilc’hat he lagad, an daerou o koueza.
* Ha hi, deut Rouanez er vrava bro er bed,
* ’Chome he c’halon stag ouz he Broïg bepred.
* O klask en em zevel eneb o Renerien
* Dibaot eo, er bed-man, kavout rumm ar gouerien,
* Nemet pa welont ren en desped da bep gwir,
* Ober dispignou bras, brezel disleal, hir,
* Gwaska kement ar Bobl ma n’he deus ken diviz
* ’Met derc’hel penn d’ar gwall pe veva deiziou kriz.
* Kement-man ’zigouezas dindan Loeiz Pevarzek,
* ’Voe pounner e veli war an dud ezommek.
* Flastret gant an tailhou re-gresket ha drastus,
* E doun Kerne-Uhel, stroll ar Bonedou-Ruz
* A reas eun emgleo ’vit diskar al lezenn
* Savet ouz ar paper, butun ha listri-stên
* Heb aotre hon Breujou betek-hen kuzuliet
* Hervez an diviz graet pa voemp ouz Gall staget.
* Pa weljont an Noblans o peursoubla o choug
* Dindan an urz nevez, e tiskouezjont o droug,
* Hag e tizalbennent o c’hestel, o madou :
* Alïes reuz ha mesk a heuilh seurt strolladou.
* Reizidigez dre nerz en em gavas rak-tal :
* War girzier ar parkou ’c’halled gwel’t o hejal
* Korfou noaz hag euzus, « frouëz » dispar « nevez »,
* ’Skriv mestrez ar « Reier », eun itron, eur vaouez.
* « Kement ez oa krouget » a lavare d’he merc’h
* « Ma n’oa ken da grouga » a gakete war-lerc’h.
* He meulit, mar karit. Diouti me ’n em zistro.
* An hini am zamall, karout a ra e Vro ?
* Beleien, tud santel, ha mistri, selaouet !
* Me ’garfe en iliz, er skoliou, ho klevet
* Tiski d’hon bugale oberiou o Zadou :
* N’ eo ket o hencha mat o c’has war o roudou ?
* Paotred o Bonedou a varvas merzerien ;
* Ne doun ’vit o lakal e-mesk ar bec’herien.
* E fonz ar Porz-Kloz,
* ’Welan va zi koz,
* Graet gant Riwall Yeun
* E seitek kant eun,
* Michans ’vit beza
* Hostel da genta ;
* Rag ennan ’kaved
* Eur c’hao bet stouvet,
* Kambjou a bep ment,
* ’Vel boaz an ampoent
* An holl ’zigore
* War eur pondale
* E-lec’h e pignen
* Dre eur skalier mên.
* Re goz ar Fouilhe,
* Lïes a gonte
* E oa darempred
* Ar wella gwazed
* Diskenn an noter
* Ha pennou bras Kêr.
* O lezel’fell d’in
* Ha d’eoc’h ’lavarin
* E ’oa unvaniez
* En hon tiegez ;
* Bepred koz, yaouank,
* ’Pad ar bloaz, hep mank,
* A rê o dever,
* Leal ’n e genver,
* ’Heuilhe ar mennad
* A enor va zad
* Set aman e c’her,
* Krenvêt gant e skouer :
* « Staga d’eul labour
* « ’Giz d’eun oberour
* « Na vez eürus ’met
* « Pa hen gwel peurc’hraet.
* « Neuze ’tiazez,
* « Laouen ha kompez. »
Da Fanch Cotten.
* Eun nozvez ’tal va fignon,
* D’in e laras, o mignon :
* « Eus an tiegeziou koz
* « Ne gavomp ken er Porz Kloz
* « Gwel da-unan nemet tri…
* « Aman ’ren diavezidi ! »
* Keit-se ’c’houeze an avel
* Diwar torgenn Sant-Mikêl
* Hag e kleved o voudal
* An deliou en oabl tenval.
* Hunvreal ’raen ’hed an noz
* En istor hon penn-kêr koz,
* En izili dek rummad
* A vagas ’n eun doare mat.
* Didrouzik ez ejont kuit :
* Diouto n’eus na keal na skrid…
* E-keit-se ’c’houez an avel
* Diwar torgenn Sant-Mikêl
* Hag e klever o voudal
* An deliou en oabl tenval.
* Mignon, trist ’vefes d’az tro,
* Ma welfes ’raog da varo
* Da vibien o tilezel
* An ti ’luskas o c’havell,
* O tiskouez d’it distervez
* Kaera mennad da vuhez !
* C’houeza ’ra choaz an avel
* Diwar torgenn Sant-Mikêl…
* ’Lïes ’klever o voudal
* An deliou en oabl tenval.
Mae 1921.
Da F. Berrehar.
* Kement paotrig bihan
* A gas bodigou lann
* D’ober tantad sant Yann,
* Savet e-tal ar groaz,
* E kreiz ar blasenn vras,
* En disheol d’ar gwez glas.
* Kêriz, deuet an noz,
* Ha zoken ar re goz,
* En eur gonta o c’haoz
* En em vod el leur-gêr.
* ’Vit digor ar gouel kaer
* Em parrez a reer.
* Prest e vraller ar c’hloc’h,
* Hag hep gortoz pelloc’h,
* E klevit o tiloc’h
* Ar merc’hed eus pep korn,
* O chapeled ’n o dorn,
* Gwazed echu o c’horn.
* Ar beleg en aoter
* A lavar eur bater,
* Ha goude e weler
* An iliz o leuskel
* Sant Yan war e vanniel,
* Douget ploum hag uhel.
* An tantad benniget
* Dioustu ’vez elumet.
* Ha neuze ’vez klevet
* Kan ar « Magnificat »
* Evit trugarekât
* Doue, hor Mestr, hon Tad.
* E tommder mezeven,
* Dindan al loar velen,
* Ra welor da viken
* Kendalc’het en hor c’hreiz
* Giz koz ha mat hor Feiz !
* Hebdi Breiz ne ve Breiz.
Da ganerien Breiz-Izel.
* Er c’hiz koz ’fell ganen, kanerien Breiz-lzel,
* Enori daou Ganer hag o moueziou uhel.
* Pedi a ran eta da rei d’in sklêrijen
* Ar zent hag an êlez ha Doue, hor zouten.
* Ra vevo en ho mesk envor Yann Jezekel
* Ha Laouig Pouliken, evidoc'h eur gentel !
* Ganet ez int o-daou e parrez ar Fouilhez,
* ’Tre Leon ha Kerne, war vordig ar menez.
* Asamblez pa vezent, da zervez eur foar goz,
* Yaouankizou ar vro n’o leze e repoz
* Ken n’o dije kanet enn dro-zanz er blasen
* E-lec’h en em voded e pep tu, e pep penn.
* Ar re goz o-unan, n’hen ankouaïn morse !
* Gant eur seurt follentez en abaden ’lamme.
* Er vourc’h, war ar maeziou, evit an eureujou.
* O moueziou ’zasone e fons an draouiennou.
* Kêriz o selaouas hag, e pep korn-douar,
* An holl dud o c’have dudïus ha dispar.
* Kanomp, kanomp, paotred ! kanomp da virviken
* Envor Yann Jezekel ha Laouig Pouliken !
* Kenta em eus santet petra eo ar C’haerder
* ’Voe o klevet o c’han sklêr, plijus ha tener,
* A skôas war eun dro va c’halon, va skouarn,
* Ken doun ha ken nerzus ma strakis va daouarn.
* Setu aman penôs, em ene a vugel,
* ’Santis, ouz o c’hlevet, an Awen o c’henel :
* Goude eur pred eured, e-barz eur marchosi
* ’Oa bet kaset an dud eus an ostaleri.
* Va mignoned ha me ’zavas en eur rastell,
* Lorc’h ennomp ’vel er prins a vez en e gastell,
* Pa glevjomp eur vouez treut, hini mestrez an ti
* « Buan, buan er-maez, holl sec’herien o fri ! »
* Kalz eus ar grennarded an nor a gemeras ;
* ’Vel eur c’hog war e glud em flas me a chomas.
* Prest goude e teuas an daou ganer brudet…
* O burzud souezus ! dioustu ar joausted
* A welis war bep dremm hag e kement lagad ;
* Redek a raed d’an dans evel en eur bagad.
* Kement a glask a oa ’mesk an dud ’vit klevet
* Ma voe en toull an nor meur a hini flastret !
* Da boent ar « c’hontredans », pa zistonas er c’hraou :
* « Nec’h ha traon er c’hoajou… ’n eur vale daou ha daou
* Ar c’horfou a eünas, ar pennou a zounnas,
* Ken na grene al leur ar bouteier ’skôas.
* Ar zellerien bamet, ha me, war va rastell,
* En em zalc’has sioul evel en eur c’havell.
* Pa voe echu an dans, em c’hlud me a gleve :
* « Betek termen ar bed war o lerc’h ni ’redfe ! »
* Kanomp, kanomp, paotred ! kanomp da virviken
* Envor Yann Jezekel ha Laouig Pouliken !
* Eur bloavez, da foar Mark, e kanton Huelgoat,
* E oan aet gan va zad da gerc’hat eur garg koad,
* Da c’hortoz an distro ’valeen en dachenn
* E-lec’h d’abardaez-noz e oa an abadenn.
* Daou baotr a Blouïe, paotred ar re wella,
* ’Gase an dans en-dro gant an toniou brava.
* Pa lavaras Laouig da Yann, e gamarad
* « Tro-en-dro, jabadao ! Distag d’eomp ar « C’himiad » !
* El leur-gêr e savas evel eur mor a gan,
* Ken na glevis kaeroc’h war zouar Breiz-Vihan.
* Tud an holl barreziou a vern a ziredas,
* Dans paotred Plouïe prim a beurechuas ;
* O c’hanerien zoken a chome sebezet…
* Er C’hres va c’henvroïz ’vije bet kurunet !
* Ar pez na zonjen ket diwezatoc’h konta
* Ez oun eürus breman o c’hallout her skriva.
* Ya, ya, meulomp, paotred ! meulomp da virviken
* Envor Yann Jezekel ha Laouig Pouliken !
Da F.-M. Riou.
* Chom a ra en eun ti-balan,
* Karget a vugale vihan,
* Diannez, diarc’hant ha paour
* Evel lojeiz meur a verour.
* Beva ’ra e-giz eun ejen
* Dindan ar yeo er park pa denn,
* En eur wel’t hepken an ero,
* An ero keit ha ma pado.
* Ha, goude labourat bemdez,
* A-boan ma chounit e vuhez :
* Bara ha yod ha patatez
* Hag a-wechou souben al laez
* A zo e bred, da lein, da goan,
* E peb amzer, en hanv, er goan,
* Rak an tammou kig a vez ral…
* Alïes renker o gedal !
* E zilhad penselied, truilhet,
* Eur wech ar bloaz ne vent gwelc’het ;
* Ma na vije ofern da zul,
* E varo n’en defe muzul :
* En deiz-se ’ra eun tamm kempen
* D’e zaouarn, d’e fri ha d’e benn.
* Ne vev mat en e aezamant,
* N’en deus morse kontantamant :
* Pa ’n de maget e vugale,
* ’C’hoanteont mont war ar bale,
* Hag ar merour, en e gozni,
* A vez dilojet eus e di.
* Aman, du-hont ’z a war zevez.....
* Set evitan an dïenez,
* Pa na renk ket astenn e zorn
* Da choul an aluzen ’n eur c’horn.
D’an daou vignon chase Per-Mari Bihan ha Per Gral
* War gostez ar mene ’lec’h e kase ar c’had
* P’edo ’n e yaouankiz kouls hag e kreiz e oad,
* Hevlene va c’hi koz ganen a chasee :
* N’ ehane da harzal e-pad hon tro-vale.
* Souden ouz troad eur roc’h e savas eur c’hadig.
* Ha war he lerc’h va c’hi a gerzas goustadig.
* Gant e vouez gouraouliet e tazone Flagouz,
* Ken ma weled war nij, spontet, meur a lapouz.
* Va c’hi a zistroas dialan d’am c’hichen
* Ha kerkent ’n eur dermal ’c’hourzevas ’vit biken :
* Trec’het gant ar gwall droug en doa en e galon,
* E lagad a zerras en eur zellet ouzon.
* Tremen a rae sioulik war ar c’hornig douar
* A oa bet test keit all eus e daoliou dispar.
* Kalz ’glaskfe, vel va c’hi, mervel ’n eur labourat :
* N’oufen kaeroc’h diwez, en gwirione, c’hoantât.
Da Y.-M. Normand.
* He moue reustlet ha hir ; digostezied ha treut ;
* He memprou kropet, sec’h evel tammou keuneud,
* Tiskenne ar grec’hien, ereet lost-ouz-lost
* A-gevret gant kezeg disneuz da wel’t a-dost.
* Donet a raent, michans, eus foar Vikêl Berven
* A verk da veur a loen er bed-man e dermen.
* An eil hag egile a gased d’ar c’higer,
* Pe marteze zoken da borz ar c’hivijer.
* Ar gazeg, o tremen war c’horre pont ar Stank,
* ’Anavezas ar prat e-lec’h gwechall friant
* E-mesk eur strollad saout ebeulez e peure
* Dindan lagad he mestr zelle lorc’hus oute.
* Neuze laouennaet ’e c’hrizink d’he c’havell ;
* Mouez eur c’hi nemetken ’ra hekleo en avel…
* Mantret, al loenig paour a zalc’h war hent Kastell
* ’Lec’h c’houzanvo da noz laonen griz ar gontell.
Da Ad. Goaziou.
* Gwenn al lanneg ha gwenn an hent !
* Kribell ar reier hag o dent
* A zo renket er gwaremmou
* Evel skilfou en eur genou.
* O skeud en em led war ar lann,
* Henvel ouz bizied eur graban.
* Soroc’h ebet, avel hepken.
* A-hed, a-dro ne gavit den !
* N’ez eus ket eur stad poaniusoc’h ;
* ’Wechou ne gredit mont larkoc’h
* Ken welit o steredenni
* Ar goulou e prenestr eun ti.
* Neuze, seder e tiskennit,
* Hag ho nerz kresket a zantit
* ’Vit tremen dre greiz ar gêrig
* ’Lec’h m’eo dihun pep lochennig.
* Ar bed evidoc’h n’eo ken mud :
* Adarre ’vevit ’mesk an dud !
Da P.-M. ar Born.
* Kefeleged, houidi, bouilhennou, paourentez,
* Eul lagenn er mene, sed aze Yun Elez.
* Hon tadou he hanve « Ifern al Lutined »,
* An eneou e poan pe an dud saouzanet !
* Ar roll eus ar re-man a zo c’hoaz em memor ;
* O lezomp da ehan hep trouz na dizenor…
* Komz a reont ivez a gizier kounnaret
* O redek a vandenn, en noz steredennet,
* O viaoual, o vudal, ’ vit spouron an douar,
* Kent mont d’en em daga ouz sklêrijen al loar.
* E pep stad dihetus, Yun Elez, gwall-vrudet,
* A zo eul lec’h a spont. Ne c’houfed her gwelet
* Gant kalz a levenez nemet diouz ar mintin,
* Abred, war-dro sav-heol, pa zon kleier sklintin,
* Ha pa vez golôet dindan eur voren wenn,
* Evel dindan ar gliz douarou ’n eur zaonenn.
* En eur-ze e seblant beza eur porzig-mor
* E dinaou Brenniliz, Sant Mikael ha Kador,
* Ha c’hoaz e tamanter d’al loened, d’ar vuhez
* Sebeliet er vrumen giz e goueled eur bez…
* Yun Elez melkonius, e-kichen da foziou,
* Pegen kaer e kavan reier va meneziou !
* Pegen eürus warne e ven, em holl frankiz,
* Oc’h eva an aer vad, laez glan va yaouankiz !
Da Fanch Menez, maer hoz.
* Da vourc’h e kostez
* Ar yun, ar menez,
* Dindan ar vorenn
* Pe er sklerijenn,
* Bepred a gavan
* Hetus d’am ehan.
* Bez’ eo evidoun
* Eur blijadur doun.
* En da iliz koz
* Pennou ar barroz
* En-dro d’an aoter
* D’ar zul a weler
* ’Kana ’n oferenn
* A-grerz o c’herc’hen.
* Ze ’oa evidoun
* Eur blijadur doun.
* Da zeiz ar pardon,
* Da heul o ferson,
* C’heont daved al lenn,
* Ar maer en o fenn,
* ’N eur veuli o zant,
* O c’halonou drant.
* Ze ’oa evidoun
* Eur blijadur doun.
* Deut da zen yaouank
* Em peded hep mank
* Da zikour dorna
* E1 leuriou brasa ;
* Ha da beb eured
* E vezen galvek.
* Ze ’oa evidoun
* Eur blijadur doun.
* Pet gwech d’ar goueliou
* Zoken d’ar foariou
* Em eus o tansal
* Laket da fringal
* Plac’higou seder
* ’Ambrougen d’ar gêr.
* Ze ’oa evidoun
* Eur blijadur doun.
* Breman war an oad,
* ’C’han lïes war droad
* A-hed da henchou,
* Eürus em sonjou,
* Rak moueziou gwechall
* ’Glevan o sourral.
* Ze ’zo evidoun
* Eur blijadur doun.
* Ra vevo Botmeur
* Hep gloaz, hep gwalleur !
* En eur stad uhel
* ’Vo e Breiz-Izel
* Keit ha ma viro
* Boaziou kaer hor Bro.
* Ze ’ve evidoun
* Eur blijadur doun.
D’an Aotrou ...
* Anavezout a rit Milin,
* Mestr-ostiz e kêr Gastellin ?
* ’N e di e tebren eun devez :
* Ken na rin biken a-nevez !…
* Goude eur pred mat, lein pe goan,
* — Her Gouzout ne dalv ket ar boan, —
* ’Vel kustum ez is d’ar c’hafe
* Evit kemeret eur banne :
* Gweren, plad arc’hant, loa arc’hant
* Beteg ar sukr, holl ’oa brillant !…
* N’ouzon na perag na penôz,
* Ez oan e Pleyben antronoz,
* Pa zeuas ar jandarmiri
* Da c’houl ganen « arc’hantiri
* « Laeret e « hôtel » vras Milin
* « E kêr Sous-Préfet Kastellin… »
* — « Arc’hantiri !… Petra sonjet ? » —
* Chom a rean sabatuet.
* Met buan Beg-e-Dog va zac’h
* A c’houlonderas… Penaos nac’h ?
* Ma na oan ket c’hoaz barnet laer,
* Feiz, eus se me am boa an aer !…
* Kavet ’voe e-touez va dilhad
* Eul loa arc’hantet hag eur plad !…
* Hag er prizon e voen stlapet
* Evit eun nozvez da gousket.
* Kousket !… Ne rên nemet krafat…
* Va fenn… Va breudeur, klevit mad !
* Taolet e oan war eur planken…
* ’N em gaven kollet da viken,
* Me, va gwreg ha va bugale,
* Va c’herent ha va holl ligne…
* Hag a drubuilh ! Pebez nozvez ! !
* Tud paour, Mamm Doue, ho pet truez
* Ouz an trista den a vevas
* War ho pegad douar biskoaz !…
* Nan, n’oun evit hen diskuilha
* Hep klemm hag huana… gouela !
* Pa zihunan… ’oan em gwele !
* Hun !… Me am boa graet eun hunvre !
D’am Nizez L. Grall.
* Me am eus eur skaon goz,
* Dereat pa deu noz ;
* Ugent real e koustas,
* Tremenet pevar bloas,
* Hag ouspenn eul lipad
* Evel war bep marc’had.
* ’Roen ’met ugent real,
* M’hen lar hep fougeal,
* Rak en se pa zonjan,
* Breman c’hoaz am bez poan.
* ’Tlefen beza prizet
* Trôn eun ti estimet !
* Ne dan mui oc’h e du,
* O va c’hredit dioc’htu,
* Gant aon rag al lignen.
* Ennan holl a gavfen,
* Dirag ar gourdadou,
* An tad-kunv, an tad-you.
* An tad-koz, tad ha mamm,
* — Ne jomfe diouzin tamm ! —
* Hep konta al lignez
* A greiz hag a gostez,
* Eur wrac’hellad vibien,
* O gwragez, kristenien !
* Kendirvi ha eontred,
* Nizien, moerebezed !
* Ouspenn ar mammou-kaer.
* Ha koumerezed kêr,
* ’N o heul o re vihan,
* — Me ’rafe gaol buan ! —
* A deufe d’am zamall,
* Da hopal ’m oa graet fall,
* Da c’houl ouzin renta,
* Renta dioustu an dra.
* Dilezel va c’hador,
* Eur c’havell, eun tenzor,
* Va skaon ken lufr ha koant
* ’Dalv he fouez en archant !…
* Nan, ne rin ket, va zud !
* Kouls ganen eur gwall vrud…
* Ha klevit al lavar,
* — Em affer, tra dispar : —
* « Eur pec’hed diskleriet
* « ’Zo hanter-zistaolet. »
* Dre va fôt, dre va fôt,
* Ha dre va brasa fôt !…
* Me zalc’h ’ta va c’hador,
* Eur c’havell, eun tenzor,
* Va skaon ken lufr ha koant
* A dalv eur bern arc’hant !
* A-boan debret dijuni
* Ema Mari ’maez an ti ;
* Kerzet a ra ouz an nec’h
* En eur heja he diou vrec’h.
* Ma kav Janed, he c’houmer,
* O c’huzulig ne vo berr :
* Paotred, merc’hed, mamm ha tad,
* Pep-hini ’dap e vegad,
* Ha me ’gred, o deus o ger
* Marc’h, buc’h, loue, maout, ki, kaz, yer.
* Youpik ! Mari en he frez
* A lamm er voulanjerez
* ’Vit gouzout gant ar fornier
* An traou arruet e kêr.
* Goude ema an dibun
* Ebarz ar bureo butun.
* Ma ’z it d’an episiri
* Oc’h sur da gavout Mari.
* D’ar skolaer, d’ar skolaerez,
* E ra eur zell a gostez :
* Re-man n’o deus ket amzer
* Da zevel o fri en aer.
* Met prest er jandarmiri
* E vez c’hoarzerez ganti,
* Bommou ha bourdou pounner,
* ’Sort-se a blij d’an archer.
* En iliz, ar rederez
* A vo kalz dousoc’h he mouez
* P’he do lâret he fater
* ’Teuio marteze d’ar gêr.
* Sed ar mintin tremenet,
* Ha netra ’bet n’he deus graet ;
* Koulskoude deus he gwele
* Eo deut araok goulou de.
* D’ar pardaez, stamm ’n he daouarn,
* Bepred tano he diskouarn,
* Ha lemmoc’h c’hoaz he lagad,
* He daou droad ive dibrad,
* E welo en he bale
* Pelec’h e vez graet kafe.
* Pa ne c’hallo sortial,
* ’Balamour d’an amzer fall,
* ’Savo lïes he ridoch :
* ’N eur blega e teui lespoch.
* Sed aman, e komzou berr,
* Gwir batrom Mari Tro-kêr
* Moan eo evel eun hinkin,
* Sec’h egiz eun tamm sapin.
I
Mari he Boutou lous
’Deus atao eur c’houef rous ;
He zavancher, he zae
’Zo leun a zour-hanvoe.
Hervez he fried Lann
Eo lousoc’h c’hoaz dindan
$\left.{\begin{matrix}\\\\\end{matrix}}\right\$
diou wech.
II
Ober ’ra he zouben
En eur grafat he fenn,
Hag, o silan ar yod,
’Tiver he fri er pod.
Hervez. . . . . . . . . . . . . . . . (diou wech).
III
Ouz an daol o tibri,
Ne ra ’met breugeudi,
Krignat he ivinou
Pe skarza he genou.
Hervez. . . . . . . . . . . . . . . . (diou wech).
IV
He gwele, serret-kloz,
A zo du ’vel an noz :
C’houen, loenedigou all
’Lamm e-barz dishual.
Gwelet ’m eus an ampoent
M’o laze ’tre he dent.
$\left.{\begin{matrix}\\\\\end{matrix}}\right\$
diou wech.
V
Ma tizac’hfe he broz,
’Neudenfe eun nadoz ;
Eviti, marteze,
Ma ve red, ’labourfe.
Met pell ’kavoc’h he gwaz
Gant e vemprou e noaz.
$\left.{\begin{matrix}\\\\\end{matrix}}\right\$
diou wech.
VI
Laosket eo bet disher :
Bennigomp hor Zalver !
Penaos rei bugale
D’eul louzen ar seurt-se ?
Hervez he fried Lann
N’o dije bet ’met poan.
$\left.{\begin{matrix}\\\\\end{matrix}}\right\$
diou wech.
VII
Pa ’z ay deus ar bed-man,
Echu ganti aman,
Da netât he ene
E vo pedet Doue.
Ha, sur mat, ’vo klevet :
« Evel-se bezet graet ! »
$\left.{\begin{matrix}\\\\\end{matrix}}\right\$
diou wech. :
* Marc’harit al Leur-gêr
* A ra bemnoz tro kêr
* O klask ar re vihan
* ’Vez er maez o-unan.
* Marc’harit an druilhen
* O c’has da veg al lenn
* Pa n’ o moug er poullou
* A gav war he henchou.
* He bleo gris ha dispak
* Gant an avel a strak ;
* He mouez moan ha monklus
* Da glevet ’zo euzus.
* En he genou hep ment,
* ’Zo skilfou ha nann dent ;
* E beg he c’hrabanou
* ’Zo mellou ivinou.
* He zreid zo brasoch c’hoaz
* Daoust d’ê beza en noaz ;
* He c’horf hir ha melen
* ’Zo ’vel eur vuzugen.
* Sorserez ha diaoulez,
* Chom a ra er menez,
* ’N eun toull dindan eur roc’h
* ’Lec’h ’klever he soroc’h.
* Eur spont eo ’vit ar vro,
* Gwall-vrud he deus tro-dro.
* Merc’hedigou dinamm,
* Pa laro d’ eoc’h ho mamm :
* « Marc’harit al Leur-gêr !… »
* Kerzit buan d’ar gêr,
* Sentit raktal outi
* Ha serrit dor ho ti.
* Ti ar Boudiged
* Pe ar C’horriked
* A zo war ziskenn
* Hent ar menez Gwenn.
* Di an dud diroll,
* Dare d’en em goll,
* Hervez hon tud koz,
* Ganl an Drouk-spered
* A veze stlejet
* En eun dans padus
* Ha meurbet drastus.
* Eun hevelep avel-dro
* ’Guitaer hanter-varo,
* Ha, gwasa ’zo d’an den,
* Kondaonet da viken !
* Ma n’em c’hredit,
* Selaouit :
* Eur plac’h eus ar re goanta,
* Ouspenn ar binvidika,
* Aet da bardon Brenniliz,
* A zisprizas an iliz.
* En eur ober mil buhez
* E tremenas he devez.
* Gant eur c’horrigan,
* ’N eur waremmad lann,
* Ez eas da goania,
* O Itron Varia !
* Goude e tansas,
* E lammas !…
* Antronoz vintin,
* E troad eur bod pin,
* Tost d’eun ti balan,
* En em gavas dialan…
* Parrosianiz Sant-Riwall,
* Eus ho pro ’z oa ar plac’h fall !
* Pa voe en-dro d’ar gêr,
* E klevas he fater.
* Chom a reas digas ha dilavar
* Dirak he zad, labourer-douar.
* Eun den en e stad
* A oa da glemm mad :
* Karget da urzia eur bugel didalve
* E pep tu, e pep lec’h mezus he bale.
* E drubuilh, siouaz, echu n’ez oa ket :
* Bemde e weled e verc’h o kerzet
* Er gwaremmou,
* Er yuniou.
* Eur zadorn, he daoulagad fero,
* Ne lare nemet komzou c’houero.
* En eur drouk-pedi,
* En eur vallozi,
* E krias :
* « Mallaz !
* « Dre an drein ha dre an drêz,
* « Dre ar siminal er-maez !… »
* Kerkent e tisparisas,
* ’Keit ha ma rêd sin ar Groaz…
* Er vro,
* Tro-war-dro,
* Er menez,
* E yun Elez,
* E weled eur skeudenn
* En devalijenn ;
* En ti, e kêr e renas eun hevelep spont
* Ken na grede den na mont na dont.
* Bep sizun, d’ar zadorn,
* War-lerc’h konchou born,
* Ar plac’h kêz,
* Gwechall leun a furnez,
* A gerze d’he dizurziou.
* ’Vit he zud pebez poaniou !
* A bell ne vevas,
* An diaoul he sammas…
* Setu termen pep buhez fall !
* Dalc’homp sonj eus plac’h Sant-Riwall.
* Bodreou ha bragou-bras
* A zouger breman c’hoaz :
* Evel-se e marc’had
* Kêr-ganton Huelgoad
* ’Z oa, diziou tremenet,
* Eun koz a Lokeoret
* ’Koubl e vrec’h eur baner,
* Ha hi karget a ber.
* Da welet ar burzud
* ’N eur red ’teuas kalz tud :
* Brestiz, Parizianed,
* O gwragez, o merc’hed,
* Ouspenn, kement bourc’hiz
* ’Gaver ’tal an iliz,
* Oc’h ober o zamm tro
* ’N eur gomz eus traou ar Vro.
* Ma Lokig a ouie
* Ar gernez a rene,
* Ha, pa c’hoantêd prena,
* — Ne lezas ket tanva, —
* E lare hep souez :
* « Pemp kwenneg eo ar pez. »
* Pemp kwenneg ar berenn,
* Gwechall priz eun dousen !…
* Neuze ’vat pep koumer
* A oa war al leur-gêr
* ’Zavas uhel he mouez
* ’Vel ’man giz ar vaouez.
* E-pad ma reer trouz,
* Eur paotrig, eur marmouz
* ’N em zilas a-davik
* A-hed penn eur stalig,
* ’Lemas an ibil-prenn
* A gloze war dorchenn
* Va eontr ha va faeron,
* Laoskik en e feson.
* Heb dale e vragou
* ’Risklas war e votou.
* Da guzat e vizer,
* E lakas e baner,
* Nann hep laret goustad
* Ha start ivez, moarvat :
* « C’hoarzit, c’hoarzit, merc’hed,
* « Med va fer n’ho po ket !… »
* Ha d’ezo ’talc’has krog
* Ken ’teuas Beg-e-Dog
* Da rei d’ar paperou
* Lojeiz el lavregou
* Etrezomp paotred ha merc’hed,
* Alïes ’c’hoariomp kuzet
* O tiwall ar zaout er prajou,
* Er parkeier hag er c’hoajou,
* Hag a-wechou ’n eur park balan.
* Pebez plijadur p’oamp bihan !
* Va amezegez Nann ha me
* Eno peurvuia ’n em gave,
* Ha pa veze lavaret : « Koug ! »
* — En se na welit ket a zroug —
* E kuz ar memes bod balan
* ’Veze Ivonig hag e Nann.
* E-lec’h en em glask ’n eur c’hornig,
* Ni ’jome d’ober kuzulig
* ’N eur boket an eil d’egile
* ’Vel daou vugel en o gwele.
* Pebez plijadur p’oamp bihan,
* C’hoari kuz en eur park balan !
* E kornig an oaled em zi
* ’M euz sonj e laken da deuzi
* En eul loa houarn eun tamm stên :
* D’am c’halonig ’rên eur walen
* Evit bravât he biz bihan
* ’N eur c’hoari kuz er park balan.
* Eur wech, war-lec’h hon mignoned
* Kalz re bell e chomjomp kuzet ;
* Diwezat ’n em gavjomp er gêr ;
* Gant hon mammm ’klevjomp eur bater,
* Ha n’ejomp ken d’ar park balan
* A-gevret gant ar re-vihan.
* Breman, goude beza oajet,
* N’eo ket heb dudi, am c’hredet,
* ’Sonjan en oad ’rên allazig,
* Em yaouankiz, pa oan paotrig,
* D’an hini a c’halven va Nann
* O c’hoari kuz er park balan.
D’an Aotrou G. F...
* Pep den, ’n e yaouankiz er vro ma ’z eo ganet,
* En deus karet eur verc’h, goude-se dilezet.
* Pa zeue da bellât, da guitaat ar gêr
* A adgwele hepken a-bell-da-bell-amzer.
* Met, en desped d’ezan, ’wechou eun tarz-kalon
* A sko ennan pounner, ken nerzus e tason
* Ma astenn e zellou betek tôenn e di,
* Hag e sav ’n e spered koun garv an Disparti…
* Evel-se e chomimp er vuhez disrannet !
* Ar Maro e-unan n’hon lako a-gevret.
* An eil diouz egile e vevimp en harlu,
* En hevelep bered ne vimp ket tu-ha-tu.
* War hor lerc’h ne vano roud eus hor c’harantez,
* Hec’h envor a gouezo ’vel eun dra didalvez,
* E-giz danvez eun neiz a hej war ar skourrou
* Pa zeu ar wall-avel da zulia an deliou.
* Eürus er gouyender skignet e Breiz-Izel,
* Kerkouls er gwafennou hag el lec’hiou uhel,
* Dizeblant e sellen ouz ar roc’h arc’hantet
* A ledane he skeud war al lann alaouret,
* Rag, neuze, harluet ’va sonj ha va memor
* A rede, eneb d’in, eus ar menez d’ar mor.
* Va hunvre ’echuas pa welis Braspardiz
* O stoui ’harz ar Roc’h ’vel e-tal eun iliz,
* ’Pedi a greiz-kalon, anzavout o bresked
* Ha goulenn gant Doue o zouten, o c’hlevet.
* N’ eur bed leun a vister kenteliou koz ar Feiz
* ’Zihunas birvidig ’vit dasson en va c’hreiz.
* Rag, gwechall, Kernevad, pe yaouank peden koz,
* Ne dremenje Arre anez ober eur poz,
* Heb dont da zaoulina endan Roc’h ar Salud,
* Da lavaret « Hon Tad », « Mari, ni ho Salud. »
* Ma tistrôe eur zell diouz Mamm ar Vadelez,
* E veze eur zell dous, eur zell a garantez
* Etre daou zen yaouank, a-bell-zo prometet
* A zante o tridal o c’halon tenerêt.
Pemzek a viz eost 1911.
* O kefiou koz, ken enorus,
* War eun dro seder ha pouezus,
* Gwir vignoned hon parkeier,
* Ha bonnou sakr ar prajeier,
* M’ho azaouez ha me ho kar,
* Kerkouls p’hoc’h eus skourrou dispar
* Evel pa zavit kinviet,
* Pe hepken a ilio gwisket !
* Na noz na de en ho kichen
* Dizeblant ne c’hellan tremen :
* Benniga ’ran an dourn en deus
* Ho sanket, plantennig, er c’hleuz.
* Penaos ouzoc’h ’vezer garo
* Ouz ho tispenn kent ho maro,
* Pa c’hoantêt golei ho korre,
* Pa ziskouezit brankou neve ?
* Goude beza hon gwaskedet,
* ’Vidomp e tommit an oaled ;
* Bihan, bras, hag aet da netra,
* Oc’h atao dare d’hon eila.
* Evit kement a vadelez
* ’Tlefed gouestla d’eoc’h trugarez
* Dre ho terc’hel war bep douar.
* Alas ! ne reer ’met ho tiskar…
* Me ive n’em eus ket ganeoc’h,
* Em yaouankiz, bevet e peoc’h ;
* Dibreder ’n ho skeud, goude koan,
* Ne vijen ket aet va unan.
* Rak kredi ’rên ennoc’h kuzet
* Bugelien-noz, korriganed,
* Eneou poaniet o c’hortoz
* Digor dor aour ar Baradoz.
* Breman ho parnan, o kefiou,
* Gwir zilvidigez hon maeziou ;
* ’Vidoun ez oc’h spered ar vro,
* Hekleo kement ’vevas ’n he zro.
* Hebdoc’h gwall-noaz e vefe Breiz,
* Peb-unan hel lar en e greiz !
* Da beb eur, bemde ha bemnoz,
* M’ho kar, m’ho meul, o kerfiou koz !
D’an aotrou abad Goff, aluzenner e « Lycée »
* D’ar yaou, ’us d’az chapel pa dinte kloc’h nav eur,
* Bugale ar barroz en em renke er c’heur
* ’Vit diski pedennou, laret ar c’hatekiz
* ’Vez kelennet breman war skaoniou, en iliz.
* Laosket out da-unan gant hor Mamm a Druez
* A zo a-hed ar bloaz da holl gompagnunez.
* Koulskoude e kaver c’houek ha lirzin da zremm
* Na ziskouezas nepred az pije lec’h da glemm,
* Zoken pa zigoueze d’eur paotr ha d’eur baotrez
* Meska gant o c’hentel mousc’hoarz ar garantez.
* War da neuz e lenned da c’hoant da gaout bennoz
* Digant Doue, hon Tad, evit mad ar barroz.
* Perak out dilezet ?… An den a zo hedro
* Er vro m’az peus bevet kerkouls hag e pep bro.
* Lealoc’h egetan, te hon miro bepred :
* Moarvat da ziskouarn n’ehano d’hor c’hlevet.
* War hor menez ’talc’hi da bara da lagad,
* Atao ’kouezo warnomp da zellou hegarat.
* Dihun ha war evez ’chomi ’vel ar Gedour
* Dare pa vezo red da zonet d’hor sikour !
D’an Aotrou René Ar Rouz.
* Va gwezenn dero goz en eur hiboudi pell
* ’Vel o c’houlenn sikour, moarvat en eur c’hervel,
* Gant eur barrad arne a voe dec’h diskaret
* Rak he c’heneilezed a jomas sebezet…
* Ha me o prederia : « N’eo ket echu he foan…
* « Gouzanv a raio c’hoaz beteg ’n he zremenvan ;
* « Kaer he devo heja ’vel eun den en argoll
* « He c’hern hag he brec’hiou, a dammou ez ay holl…
* « Da vikana, harzit da droucha he gwriziou,
* « Leuskit-i d’adveva evel war ar c’hleuziou
* « Ar pendologou moal o c’henel eur vodenn.
* « Ma adsavfe eun deiz, va c’haloun ’ve laouen.
* « Dindan-i bann an heol ’ve ken c’houek ha ken mat
* « Pa zeufe d’am zomma ’n eur lugerni goustad
* « Ma kavfe d’in bepred klevout e deun va c’hreiz
* « Boudal va yaouankiz hag holl voueziou va neiz,
* « Santout er memes lec’h spered va ziegez
* « Ene va gourdadou, c’houez karet va menez… »
* Eun delien dam-grinet ’gouez e troad eur wezenn :
* Set adarre eur marv. Da bep tra ’z eus termen…
Gloan ha Pilhoù, pajenn 23 : Lakat e penn ar bajenn an teir gwerzenn a zo e fin ar pez.
pajenn 45 : En eil gwerzenn : ’Vel o c’houlenn e-lec’h
* ↑ Depuis quelques années, je consacre une partie de mes loisirs à recueillir les rimadellou, gwerz et légendes de l’Arrée.
* ↑ Dibennet dre urz Loeiz Kenta.
* ↑ E Ballon.
* ↑ E chapel an Nenv, Uhelgoat.
* ↑ An itron a « Sévigné ».
* ↑ Er Fouilhez
* ↑ Lezhanvet « Yann deuz ar Greisker ».
* ↑ Ar glao a deuas da goueza.
* ↑ Traon ar menez.
* ↑ E kastell Paol.
* ↑ Lezhano an archer.
* ↑ Sorserez brudet e menez Arre.
* ↑ E Brenniliz
* ↑ Marc’had ar frouez, an aman hag all.
* ↑ Lezhano eul Lokevredad.
* ↑ Lezhano an archer.
* ↑ Bragou.
* ↑ Respet.
* ↑ He skeudenn a zo er chapel.